Obálka islandského rukopisu Snorriho Eddy z 18. storočia.
**Edda** alebo **eddické piesne** je označenie pre dve zbierky ľudových epických piesní s námetmi zo severskej mytológie, ktoré boli napísané v 9. a 12. storočí v starej islandčine. *Poetická Edda* je anonymná zbierka mytologických a hrdinských piesní. *Prozaická Edda* je učebnica poézie pre skaldov - severských básnikov. Napísal ju Snorri Sturluson okolo roku 1220.

Význam mena
-----------

Názov Edda sa pôvodne používal iba pre učebnicu poézie Snorriho Sturlusona. Až v ranom novoveku sa začalo toto označenie používať aj pre novoobjavenú zbierku piesní z rukopisu *Codex Regius*, ktorá obsahovala rovnaké príbehy, ako Snorriho učebnica. Tento úzus sa zachoval až dodnes, takže pod pojmom *Edda* alebo *eddická poézia* sa myslí *Poetická Edda*.

Etymológia slova Edda je neistá. Jeden z možných významov je *prababička* (staroisl. edda), čo môže odkazovať jednak na starý vek, jednak na hlbokú múdrosť prezentovanej látky. Iná možná etymológia je zo staroislandského slova óðr (*poézia*) alebo Oddi, miesta na juhovýchode Islandu. Možné je aj odvodenie od latinského slova edere (*písať, publikovať*).

Poetická Edda
-------------

*Poetická Edda* alebo *Staršia Edda* alebo *Sæmundrova Edda* je zbierka severských básní neznámych autorov. Je najdôležitejším prameňom severskej mytológie.

### Prenos

Najstarším dochovaným rukopisom *Poetickej Eddy* je tzv. Codex Regius z roku 1270. O okolnostiach jeho vzniku a osude až do 17. storočia sa nič nevie. V roku 1643 sa ocitol v rukách skálholtského biskupa Brynjólfura Sveinssona. Ten jeho autorstvo pripísal islandskému kňazovi a učencovi z 12. storočia Sæmundrovi Učenému. Moderná textová kritika jeho autorstvo spochybnila, napriek tomu sa dnes o *Poetickej Edde* niekedy hovorí ako o *Sæmundrovej Edde*.

Najstaršie piesne, ktoré *Poetická Edda* obsahuje, pochádzajú pravdepodobne z 9. storočia. Niektoré látky však už zrejme boli v tej dobe známe. Najmladšie piesne pochádzajú z 13. storočia. Mimo Codex Regius sa dochovali ďalšie piesne a básne, ktoré sa vďaka formálnej a obsahovej príbuznosti tiež zahŕňajú medzi eddické piesne.

Piesne a básne sa najprv tradovali ústne v ustálenej poetickej forme. V písomne dochovanom texe sa však medzi nimi objavujú krátke prozaické časti (napr. úvod). Pre toto prelínanie poézie a prózy jestvuje niekoľko vysvetlení. Podľa niektorých názorov mohli prozaické časti nahrádzať niektoré zabudnuté alebo len zlomkovito dochované verše, alebo vylepšovali a upravovali existujúce verše. Je tiež možné, že próza a poézia sa v Edde prelínali už od začiatku. 

### Obsah

#### Mytologické básne

##### Codex Regius

* *Völuspá* (Vedmina pieseň)
* *Hávamál* (Výroky Vysokého)
* *Vafþrúðnismál* (Pieseň o Vaftrúdnim)
* *Grímnismál* (Pieseň o Grímnim)
* *Skírnismál* (Skírniho cesta)
* *Hárbarðsljóð* (Hárbardova pieseň)
* *Hymiskviða* (Hymiho pieseň)
* *Lokasenna* (Lokiho spor)
* *Þrymskviða* (Trymova pieseň)
* *Alvíssmál* (Pieseň o Alvísovi)
* *Völundarkviða* (Pieseň o Völundovi)

##### Mimo Codex Regius

* *Baldrs draumar* (Baldrove sny)
* *Rígsþula* (Pieseň o Rígovi)
* *Hyndluljóð* (Pieseň o Hyndle)
* *Völuspá in skamma* (Krátka Vedmina veštba) - interpolácia v Piesni o Hyndle
* *Svipdagsmál* (Pieseň o Svipdagovi) obsahuje dve samostatné básne:
	+ *Grógaldr* (Gróine zaklínadlo)
	+ *Fjölsvinnsmál* (Pieseň o Fjölsvidovi)
* *Gróttasöngr* (Gróttina pieseň) - v mnohých vydaniach chýba
* *Hrafnagaldur Óðins* (Pieseň Ódinovho havrana) - neskoré dielo, väčšina vydaní ho vynecháva

#### Hrdinské básne

##### Codex Regius

* *Helgakviða Hjörvarðssonar* (Pieseň o Helgim, Hjörvardovom synovi)
* *Helgakviða Hundingsbana I* alebo **Völsungakviða** (Prvá pieseň o Helgim, víťazovi nad Hundingom)
* *Helgakviða Hundingsbana II* alebo **Völsungakviða in forna** (Druhá pieseň o Helgim, víťazovi nad Hundingom)

(*Helgi Hjörvarðsson a Helgi Hundingsbani sú dve odlišné postavy. Podľa prózy, ktorá spája jednotlivé piesne je však druhý znovuzrodením prvého.*)

**Cyklus o Niflungoch**
* *Frá dauða Sinfjötla* (O Sinfjötliho smrti) - krátky prozaický text
* *Grípisspá* (Grípiho veštba)
* *Reginsmál* (Pieseň o Reginovi)
* *Fáfnismál* (Pieseň o Fáfnim)
* *Sigrdrífumál* (Pieseň o Sigrdrífe)
* *Brot af Sigurðarkviðu* (Zlomok piesne o Sigurdovi)
* *Guðrúnarkviða I* (Prvá pieseň o Gudrúne)
* *Sigurðarkviða hin skamma* (Krátka pieseň o Sigurdovi)
* *Helreið Brynhildar* (Brynhildina cesta do podsvetia)
* *Dráp Niflunga* (Skaza Niflungov)
* *Guðrúnarkviða II* (Druhá pieseň o Gudrúne)
* *Guðrúnarkviða III* (Tretia pieseň o Gudrúne)
* *Oddrúnargrátr* (Oddrúnin nárek)
* *Atlakviða* (Pieseň o Atlim) - celý názov je **Atlakviða hin grœnlenzka**, Grónska pieseň o Atlim, ale redaktori obvykle vynechávajú odkaz na Grónsko kvôli možnej zámene s nasledujúcou básňou
* *Atlamál hin groenlenzku* (Grónska pieseň o Atlim)

**Jörmunrekkrove piesne:**
* *Guðrúnarhvöt* (Gudrúnin nárek)
* *Hamðismál* (Pieseň o Hamdim)

##### Mimo Codex Regius

* *Hlöðskviða* (Pieseň o Hlödovi)
* *Sólarljóð* (Pieseň o slnku)

Prozaická Edda
--------------

*Prozaická Edda* alebo *Snorriho Edda* alebo *Mladšia Edda* je básnická príručka pre skaldov obsahujúca mnohé príbehy severskej mytológie. Napísal ju Snorri Sturluson. Kniha sa hojne opisovala už od 13. storočia a všetkým nasledujúcim generáciám Islanďanov je dôverne známa. K dispozícii máme sedem rukopisov z rokov 1300 –- 1600.

### Obsah

Základom Snorriho výkladu poetiky bola jeho vlastná báseň *Výpočet metier* (chválospev na nórskeho kráľa Hákona Hákonarssona a jarla Skuleho) sprevádzaná odborným popisom metra všetkých jej strof. K nej autor pripojil pojednanie o skaldskom štýle, o ustálených básnických opisoch (kenningoch) s príkladmi z básní viac než šesťdesiatich nórskych a islandských skaldov z 9. – 11. storočia so stručným prerozprávaním deja niektorých hrdinských piesní (oddiel *Básnický jazyk*). S výkladom kenningov, ktoré vychádzali okrem iného z reminiscencií na mýtické deje, súvisí aj ďalšia časť (*Podvedenie Gylfiho*), ktorá je základným vodítkom pre porozumenie severskej mytológii. Ide o prozaické prerozprávanie severskej kozmogónie a mytológie. 

* *Gylfaginning* *(Podvedenie Gylfiho)* - asi 20 000 slov
* *Skáldskaparmál* *(Básnický jazyk)* - asi 50 000 slov
* *Háttatal* *(Výpočet metier)* - asi 20 000 slov

Externé odkazy
--------------

* Poetická aj Prozaická Edda v anglickom preklade (B. Thorpe a I. A. Blackwell, 1906) vo formáte *DjVu* a *PDF*
* Poetická Edda v staroseverčine
* Poetická Edda v anglickom preklade (Henry Adams Bellows, 1936)
* Snorriho Edda v staroseverčine
* Snorriho Edda v anglickom preklade (Arthur Gilchrist Brodeur, 1916)